ביום שישי, 26.4.13, התקיים אירוע שיא בתוכנית "מחזירים חיים לנחל הקישון" של תלמידי שכבת ו' בבית הספר הריאלי סניף אחוזה. במסגרת התוכנית השנתית, בחסות רשות נחל הקישון ובהובלת החברה להגנת הטבע, עיצבו תלמידי בית הספר כרזות לעידוד המודעות לתהליך שיקום הנחל. באירוע השיא הציגו התלמידים את תהליך העבודה ואת תערוכת הכרזות בפני נציגי רשות נחל הקישון, איגוד ערים לאיכות הסביבה מפרץ חיפה והחברה להגנת הטבע. ברשות נחל הקישון התרשמו מאד מהכרזות ובכוונתם לשלבן במערך ההסברה לציבור.
גב' שושי עידן, מנהלת ביה"ס: "בפרויקט למדו הילדים לא רק על הקישון, אלא את הקישון. הפרוייקט היווה שילוב של למידה עם הזדמנות לקחת אחריות על מה שקורה בסביבה".
נעמי קן לי-כרמי, רכזת החינוך של החברה להגנת הטבע, מוסיפה: "בסניף אחוזה של בית הספר הריאלי מתקיימים לימודים מוגברים בנושאי מנהיגות ותקשורת. החיבור בין מאפייניו הייחודיים של בית הספר לבין ערכי קיימות, חוויית פליאה חוץ-כיתתית ועשייה היוצאת לקהילה, הנו בסיס הצלחתה של התוכנית, כמו גם הצלחתם של תהליכים חינוכיים נוספים שמובילה החברה להגנת הטבע בבתי ספר בחיפה ובסביבה".
תמונות: נעמי קן לי-כרמי.